CELEX: 32016D2318
Language: sl
Date: 2016-12-16 00:00:00
Title: Izvedbeni sklep Komisije (EU) 2016/2318 z dne 16. decembra 2016 o odstopanju Španije od medsebojnega priznavanja dovoljenj za biocidne proizvode, ki vsebujejo brodifakum, v skladu s členom 37 Uredbe (EU) št. 528/2012 Evropskega parlamenta in Sveta (notificirano pod dokumentarno številko C(2016) 8414)

20.12.2016   
            
            
               SL
            
            
               Uradni list Evropske unije
            
            
               L 345/72
            
         IZVEDBENI SKLEP KOMISIJE (EU) 2016/2318
   z dne 16. decembra 2016
   o odstopanju Španije od medsebojnega priznavanja dovoljenj za biocidne proizvode, ki vsebujejo brodifakum, v skladu s členom 37 Uredbe (EU) št. 528/2012 Evropskega parlamenta in Sveta
   
      
         (notificirano pod dokumentarno številko C(2016) 8414)
      
   
   (Besedilo v španskem jeziku je edino verodostojno)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti člena 37(2)(b) Uredbe,
   ob upoštevanju naslednjega:
   
               (1)
            
            
               Podjetje Syngenta Crop Protection AG (v nadaljnjem besedilu: vložnik) je Španiji vložilo popolne vloge za medsebojno priznavanje dovoljenj, ki jih je izdala Irska za rodenticide, ki vsebujejo aktivno snov brodifakum (v nadaljnjem besedilu: proizvodi). Irska je odobrila proizvode kot rodenticide za uporabo v zaprtih prostorih, na prostem okoli stavb in v kanalizaciji s strani strokovnjakov in usposobljenih strokovnjakov ter za uporabo v zaprtih prostorih in na prostem okoli stavb s strani splošne javnosti.
            
         
               (2)
            
            
               V skladu s členom 37(2) Uredbe (EU) št. 528/2012 je Španija vložniku predlagala, naj prilagodi določila in pogoje dovoljenj, ki naj bi jih izdala Španija, in predlagala omejitev uporabe proizvodov na zaprte prostore in samo s strani usposobljenih strokovnjakov. Cilj takih omejitev je varstvo okolja iz člena 37(1)(a) Uredbe (EU) št. 528/2012, tako da se preprečijo primarne in sekundarne zastrupitve neciljnih živali zaradi nevarnih lastnosti brodifakuma, zaradi katerih je lahko obstojen, nagnjen k bioakumulaciji in strupen ali zelo obstojen in zelo nagnjen k bioakumulaciji.
            
         
               (3)
            
            
               Vložnik se s predlaganimi omejitvami ni strinjal in je izrazil mnenje, da navedeni ukrepi niso dovolj utemeljeni na podlagi člena 37(1) Uredbe (EU) št. 528/2012. Posledično je Španija 18. aprila 2016 obvestila Komisijo v skladu z drugim pododstavkom člena 37(2) navedene Uredbe.
            
         
               (4)
            
            
               V skladu s pogoji odobritve brodifakuma v Direktivi Komisije 2010/10/EU (2) morajo dovoljenja za biocidne proizvode, ki vsebujejo brodifakum, izpolnjevati vse ustrezne in razpoložljive ukrepe za zmanjšanje tveganja z namenom omejitve tveganja primarne in sekundarne izpostavitve neciljnih žival ter dolgoročnih učinkov snovi na okolje. Navedeni ukrepi lahko med drugim vključujejo omejitev uporabe izključno na strokovno uporabo ali omejitve glede na področje uporabe proizvoda.
            
         
               (5)
            
            
               Komisija ugotavlja, da je predlog Španije del svežnja nacionalnih ukrepov za zmanjšanje tveganja za antikoagulantne rodenticide, ki so bili Komisiji sporočeni leta 2012 v okviru razprav o ukrepih za zmanjšanje tveganja, ki so jih države članice sprejele med odobritvijo antikoagulantnih biocidnih rodenticidov.
            
         
               (6)
            
            
               Glede omejitve uporabe izključno na usposobljene strokovnjake Komisija ugotavlja, da se za navedeno kategorijo uporabnikov šteje, da imajo zahtevano znanje, veščine in kompetence ter tako lahko ocenijo tveganje uporabe rodenticidov za neciljne živali. Za navedeno kategorijo uporabnikov se torej šteje, da lahko presodijo, kateri rodenticid je potreben za nadzor infestacije z najmanjšim vplivom na okolje.
            
         
               (7)
            
            
               Predlagana omejitev na zaprte prostore omogoča izogibanje izpostavljanja brodifakumu neciljnih živali, kot so majhni sesalci, ki živijo v okolici stavb, kar zmanjšuje število primarnih zastrupitev. Posledično bi omejitev lahko prispevala k zmanjšanju števila sekundarnih zastrupitev plenilcev, ki uživajo kontaminirane živali.
            
         
               (8)
            
            
               Predlagano odstopanje je v skladu s specifičnimi določbami Direktive 2010/10/EU, ki državam članicam pušča določeno stopnjo presoje pri uporabi ustreznih in razpoložljivih ukrepov za zmanjšanje tveganja kot pogoj za izdajo dovoljenja za proizvode, ki vsebujejo brodifakum. Predlagano odstopanje je utemeljeno z vidika varstva okolja, zlasti zato, ker si prizadeva preprečiti ali zmanjšati primarne in sekundarne zastrupitve neciljnih organizmov. Komisija zato meni, da predlagano odstopanje od medsebojnega priznavanja izpolnjuje pogoj iz člena 37(1)(a) Uredbe (EU) št. 528/2012.
            
         
               (9)
            
            
               Ukrepi iz tega sklepa so v skladu z mnenjem Stalnega odbora za biocidne pripravke –
            
         SPREJELA NASLEDNJI SKLEP:
   Člen 1
   1.   Odstopanje od medsebojnega priznavanja proizvodov iz odstavka 2, ki ga predlaga Španija, je utemeljeno na podlagi varstva okolja, kot je navedeno v členu 37(1)(a) Uredbe (EU) št. 528/2012.
   2.   Odstavek 1 se uporablja za proizvode, označene s številkami primera, kot jih je zagotovil register biocidnih proizvodov:
   
               (a)
            
            
               BC-KC011180-73;
            
         
               (b)
            
            
               BC-VM011322-40.
            
         Člen 2
   Ta sklep je naslovljen na Kraljevino Španijo.
   
      V Bruslju, 16. decembra 2016
      
         
            Za Komisijo
         
         Vytenis ANDRIUKAITIS
         
            Član Komisije
         
      
   
   
      (1)  UL L 167, 27.6.2012, str. 1.
   
      (2)  Direktiva Komisije 2010/10/EU z dne 9. februarja 2010 o spremembi Direktive 98/8/ES Evropskega parlamenta in Sveta za vključitev brodifakuma kot aktivne snovi v Prilogo I k Direktivi (UL L 37, 10.2.2010, str. 44).